สังคมข่าวหุ้น
*นักลงทุนกลับมากังวลอีกครั้ง หลังประธานาธิบดี โดนัลด์ ทรัมป์ สั่งให้สำนักงานผู้แทนการค้าสหรัฐฯ หรือ USTR พิจารณาสินค้านำเข้าจากจีนที่สหรัฐฯ อาจเรียกเก็บภาษีเพิ่มอีก 1 แสนล้านดอลลาร์ ส่งผลให้ดาวโจนส์เมื่อวันศุกร์ร่วงหนัก หลังจากที่ก่อนหน้านี้ดูเหมือนจะเริ่มคลี่คลาย สงครามน้ำลายขู่ฟ่อๆ กันไม่เลิก แม้ตลาดหุ้นปลายสัปดาห์ที่ผ่านมาเริ่มรีบาวด์ได้บ้าง แต่สัปดาห์นี้ต้องจับตา กูรูมองว่าผลกระทบต่อไทยมีน้อย แต่ตลาดหุ้นแพนิคมากกว่า ขณะที่สัปดาห์นี้กำลังเข้าสู่เทศกาลสงกรานต์แล้ว คาดว่าวอลุ่มจะหาย หลายคนไม่มีกะจิตกะใจจะเล่นหุ้น อยากจะไปสาดน้ำ ส่งท้ายปีเก่าต้อนรับปีใหม่แบบไทยๆ แนวรับ 1,730 จุด แนวต้าน 1,750 จุด
9 เม.ย. 2561

เกียรติก้อง ว่องไวยากร 
*สงครามการค้ารอบใหม่
*นักลงทุนกลับมากังวลอีกครั้ง หลังประธานาธิบดี โดนัลด์ ทรัมป์ สั่งให้สำนักงานผู้แทนการค้าสหรัฐฯ หรือ USTR พิจารณาสินค้านำเข้าจากจีนที่สหรัฐฯ อาจเรียกเก็บภาษีเพิ่มอีก 1 แสนล้านดอลลาร์ ส่งผลให้ดาวโจนส์เมื่อวันศุกร์ร่วงหนัก หลังจากที่ก่อนหน้านี้ดูเหมือนจะเริ่มคลี่คลาย สงครามน้ำลายขู่ฟ่อๆ กันไม่เลิก แม้ตลาดหุ้นปลายสัปดาห์ที่ผ่านมาเริ่มรีบาวด์ได้บ้าง แต่สัปดาห์นี้ต้องจับตา กูรูมองว่าผลกระทบต่อไทยมีน้อย แต่ตลาดหุ้นแพนิคมากกว่า ขณะที่สัปดาห์นี้กำลังเข้าสู่เทศกาลสงกรานต์แล้ว คาดว่าวอลุ่มจะหาย หลายคนไม่มีกะจิตกะใจจะเล่นหุ้น อยากจะไปสาดน้ำ ส่งท้ายปีเก่าต้อนรับปีใหม่แบบไทยๆ แนวรับ 1,730 จุด แนวต้าน 1,750 จุด
*สัปดาห์ที่ผ่านมานับเป็นฝันร้ายกลุ่มการเงิน แบงก์ถูกเทขาย หลังจากโบรกฯ เฉือนเป้ากำไรปีนี้ลงเกือบทุกแบงก์ โดยเฉพาะแบงก์ใหญ่ ของเสี่ยปั้น กสิกรไทย อ่วมอรทัย กรุงไทย ก็ไม่แพ้กัน รวมทั้งแบงก์กรุงเทพของ เฮียโทนี่ และ ไทยพาณิชย์ กำไรปีนี้หายไปไม่ต่ำกว่า 6-7% จากสงครามฟรีค่าธรรมเนียม แต่ Q1 ที่กำลังจะทยอยประกาศออกมาไม่ได้รับผลกระทบจากเรื่องค่าฟี จะเริ่มก็ประมาณ Q2 ดังนั้นจะเห็นว่าผลประกอบการหลายแบงก์จะยังคงเติบโตดี โดยเฉพาะ BBL ที่ได้รับเสียงเชียร์ค่อนข้างมาก แบงก์เล็กยกให้ TISCO ชอบตัวไหนก็ลองเลือกดู
*กลุ่มลีสซิ่งฟื้น ทั้ง SAWAD และ MTLS ผู้บริหารนั่งไม่ติด หุ้นถูกเทกระจาด ทั้ง ชูชาติ เพ็ชรอำไพ ประธานกรรมการบริหาร บริษัท เมืองไทย ลิสซิ่ง และ ธิดา แก้วบุตตา ค่ายศรีสวัสดิ์ต้องรีบออกมาชี้แจง ผลกระทบจากพ.ร.บ.คุมดอกเบี้ยลีสซิ่งไม่เกิน 15% และ พ.ร.บ.คุมนอนแบงก์ จนนักลงทุนเริ่มคลายกังวล หันกลับมาซื้อคืน หลังจากที่ขายอย่างต่อเนื่อง รับงบ Q1 ที่คาดว่าจะออกมาดีทั้งสองตัว แต่ต้องระมัดระวังใกล้วันประกาศใช้กฎหมายคุมดอกเมื่อไหร่ คงได้เห็นร่วงกันอีกรอบ
*กลุ่มสื่อสาร หุ้น TRUE ของเฮียศุภชัย เจียรวนนท์ ประธานคณะกรรมการบริหาร เริ่มแผ่ว TDRI เสียงแข็งไม่เห็นด้วยที่รัฐบาลจะใช้มาตรา 44 ช่วยกลุ่มสื่อสาร ทำเอานักลงทุนผิดหวัง แต่ต้องมาลุ้น วิษณุ เครืองาม รองนายกรัฐมนตรี ว่าจะมีความเห็นอย่างไร หลังจากที่กสทช. เสนอข้อสรุปมาให้พิจารณาแล้ว แต่ถึงแม้จะไม่มีมาตรการเยียวยาอะไร ปีนี้ทรูก็ฟันกำไรอย่างน้อย 3 หมื่นล้านบาท จากการขายทรัพย์สินให้ DIF แน่นอน
*KTC ภายใต้การบริหารของ ระเฑียร ศรีมงคล ประธานเจ้าหน้าที่บริหารบัตรกรุงไทย เริ่มมีแรงซื้อกลับปลายสัปดาห์ที่ผ่านมา หลังจากถูกขายมาหลายวันอย่างต่อเนื่อง เกมนี้รายใหญ่เล่นกันสนุก ลากขึ้น ลากลง รายย่อยไม่ดูตามาตาเรือก็เจ็บตัว แต่เป้าหมายหุ้นตัวนี้ คงไม่ใช่แค่ 300 บาท แต่น่าจะไปถึง 500 บาท แล้วมาลุ้นกันอีกทีว่าจะแตกพาร์หรือเปล่า จะได้ไปต่อ
*AOT ใจถึงพึ่งได้ ถือเป็นหุ้นหลบภัยอีกตัวที่เอาไว้เล่นตอนตลาดดิ่งหนักๆ นิตินัย ศิริสมรรถการ ผู้อำนวยการใหญ่ ท่าอากาศยานไทย บอกว่าราคาตอนนี้แม้ดูว่าพี/อีจะสูงเว่อร์ แต่ถ้าเทียบกับการเติบโตของกำไรแล้ว อนาคตถือว่าไม่แพง หากเล่นถือยาวๆ แถมมีปันผลแจกให้ด้วยทุกปี ดีกว่าฝากเงินเป็นไหนๆ กิจการก็เติบโตตามตัวเลขนักท่องเที่ยวที่เพิ่มขึ้นทุกปี เป้าหมาย 80 บาทไม่ยาก
*กลุ่มพลังงานช่วยดันตลาดฯ PTT, PTTEP, PTTGC, IRPC คาดกันว่าประกาศผลประกอบการไตรมาส 1 เดือน พ.ค. ออกมาดี จากราคาน้ำมันที่ปรับเพิ่มขึ้น ประกอบกับช่วงนี้ปตท.อยู่ระหว่างผลัดใบ เทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ ปตท. คงต้องโชว์ผลงานเต็มที่ ก่อนส่งลูกต่อให้เอ็มดีคนใหม่
*บริษัท เมืองไทยประกันชีวิต จำกัด (มหาชน) เปิดตัวแผนความคุ้มครองอุบัติเหตุส่วนบุคคล “โครงการ PA Go” เป็นแบบประกันสำหรับการซื้อผ่านช่องทางออนไลน์ (Online Sale) ผ่านเว็บไซต์ www.muangthai.co.th แล้วไปที่ “ซื้อประกันออนไลน์” มีผลประโยชน์ความคุ้มครองค่ารักษาพยาบาลจากอุบัติเหตุที่มอบให้สูงสุดถึง 100,000 บาท ให้ความคุ้มครองกรณีเสียชีวิตจากอุบัติเหตุสูงสุดถึง 1,000,000 ล้านบาท* ไม่ต้องสำรองจ่ายเพียงยื่นบัตรกับโรงพยาบาลคู่สัญญา อายุที่รับประกันภัย ตั้งแต่ 1 เดือน–75 ปี และหากซื้อตั้งแต่วันนี้-30 เมษายน 2561 รับฟรีบัตรสมนาคุณ เทสโก้ โลตัส มูลค่า 200 บาท